**PROTOCOL**

**pentru constituirea Alianței Electorale cu denumirea**

**”Alianța Electorală România Înainte”**

**formată din**

**PARTIDUL SOCIAL DEMOCRAT – PSD**

**PARTIDUL NAȚIONAL LIBERAL – PNL**

**și**

**UNIUNEA DEMOCRATĂ MAGHIARĂ DIN ROMÂNIA – UDMR**

**București, 2025**

**PARTIDUL SOCIAL DEMOCRAT - PSD**, cu sediul în București, Șos. Kiseleff, nr. 10, sector 1, înregistrat la Tribunalul Municipiului București cu nr. 2/09.07.2003, reprezentat prin Ion-Marcel Ciolacu, în calitate de Președinte,

**PARTIDUL NAȚIONAL LIBERAL - PNL**, cu sediul în București, Aleea Modrogan, nr. 1, Sector 1, înregistrat la Tribunalul Municipiului București cu nr. 66/09.12.2014 reprezentat prin Marian-Cătălin Predoiu, în calitate de Președinte interimar,

și

**UNIUNEA DEMOCRATĂ MAGHIARĂ DIN ROMÂNIA – UDMR**, cu sediul în București, Strada Dr. Joseph Lister, nr. 57, Sector 5, înregistrat în Registrul special al Asociaților și Fundaților aflat la Judecătoria Sectorului 5, sub nr. 3/25.02.2015, Partea I A- secțiunea 2, reprezentată prin Kelemen Hunor, în calitate de Președinte,

**HOTĂRĂSC**

**Constituirea Alianței Electorale cu denumirea**

**”Alianța Electorală România Înainte”**

**PROTOCOL**

**Articolul 1**

1. Se constituie la nivel național Alianța Electorală formată din Partidul Social Democrat, Partidul Național Liberal și Uniunea Democrată Maghiară din România numită în continuare Alianța, pentru participarea la scrutinul organizat în 4 mai 2025 pentru alegerea Președintelui României.
2. Alianța este reprezentată legal, astfel: din partea Partidului Social Democrat de către Ion-Marcel Ciolacu, în calitate de președinte, din partea Partidului Național Liberal de către Marian-Cătălin Predoiu, în calitate de președinte interimar, și din partea Uniunii Democrate Maghiară din România de către Kelemen Hunor, în calitate de președinte.

**Articolul 2**

(1) Denumirea integrală a Alianței este ”Alianța Electorală România Înainte”, iar denumirea prescurtată este ”A.Ro”,

(2) Sediul alianței este în București, Șos. Kiseleff nr. 57, Sector 1.

**Articolul 3**

1. Semnul electoral al Alianței este reprezentat de un ansamblu simbolic încadrat într-un pătrat care reprezintă:

* în partea stângă, grafica a trei boboci de trandafir ce au la baza tulpinilor înscrisă denumirea PSD;
* în partea dreaptă, un ansamblu simbolic compus din: un patrulater în care este inserată Săgeată înclinată la un unghi de 45°, cu vârful îndreptat spre colțul superior drept al patrulaterului, înconjurată de doisprezece stele, sub care este înscrisă denumirea PNL;
* în mijloc, un ansamblu simbolic compus din: lalea stilizată și abrevierile denumirii Uniunii Democrate Maghiare din România în limba română (UDMR), respectiv în limba maghiară (RMDSZ), cuprinse într-un cadru dreptunghiular.

1. Reprezentarea grafică, alb-negru a semnului electoral al Alianței este parte integrantă a prezentului Protocol, conform Anexa nr. 1.

**Articolul 4**

Candidatul Alianței la funcția de Președinte al României este domnul George Crin Laurențiu Antonescu.

**Articolul 5**

1. Deciziile Alianței sunt obligatorii pentru toți membrii și organizațiile/filialele formațiunilor politice componente.
2. Eventualele contradicții dintre cele trei formațiuni politice se supun atenției, pentru soluționare, conducerilor partidelor componente.

**Articolul 6**

Obiectivele Alianței sunt:

1. Participarea împreună, în cadrul Alianței, la scrutinul organizat în 4 mai 2025 pentru alegerea Președintelui României, inclusiv în eventualitatea organizării turului II al scrutinului.
2. Coordonarea activității formațiunilor politice componente pentru câștigarea alegerilor pentru Președintele României.
3. Respingerea radicalismului violent și a extremismului în toate formele sale, prin asigurarea unei forțe politice puternice care să reafirme atașamentul profund față de principiile și valorile comune promovate de apartenența la Uniunea Europeană și NATO.
4. Asigurarea stabilității și echilibrului politic intern, promovând valorile și principiile pro-europene și euro-atlantice raportat la provocările actuale.

**Articolul 7**

1. Conducerea Alianței este asigurată de cei trei președinți, ai PSD, PNL și UDMR.
2. Președinții formațiunilor politice componente ale Alianței coordonează întreaga activitate a acesteia.
3. Conducerile naționale ale celor trei formațiuni politice hotărăsc asupra:

* aprobării strategiei și a calendarului comun de acțiune al Alianței pentru campania electorală.
* medierii conflictelor dintre structurile județene ale formațiunilor politice componente ale Alianței.
* oricăror situații legate de executarea prevederilor protocolului și funcționarea Alianței.

**Articolul 8**

Alianța electorală are susținerea Grupului Parlamentar al Minorităților Naționale din Camera Deputaților, reprezentat de către domnul Varujan Pambuccian, conform prevederilor Acordului politic semnat între PSD, PNL, UDMR și GPMN în data de 23.12.2024.

**Articolul 9**

1. Echipa centrală de campanie este condusă de Coordonatorii naționali, desemnați de către fiecare formațiune politică în parte.
2. Coordonatorii vor întocmi, cu acordul conducerii formațiunilor politice componente ale Alianței, programul politic și strategia politică, respectiv calendarul comun de campanie al Alianței.
3. Formațiunile politice componente ale Alianței vor întreprinde toate demersurile necesare pentru implicarea membrilor acestora în campania electorală, conform strategiei prezentate de Echipa centrală de campanie.

**Articolul 10**

1. Bugetul campaniei electorale la nivel național se constituie din contribuții ale candidatului comun, precum și din contribuții ale formațiunilor politice componente ale Alianței, în conformitate cu prevederile legale în vigoare.
2. Formațiunile politice componente ale Alianței vor avea propriile conturi bancare de campanie electorală.
3. Fiecare formațiune politică își desemnează propriul mandatar financiar**,** în baza prevederilor statutare.
4. Mandatarul financiar coordonator al Alianței este desemnat prin Hotărâre a Consiliului Politic Național al PSD, prin Decizie a Biroului Politic Național al PNL și prin Președintele UDMR.

**Articolul 10**

Prezentul protocol încetează de drept în conformitate cu prevederile legale.

*Prezentul protocol a fost semnat astăzi, 19.02.2025, la București și redactat în 4 (patru) exemplare originale, câte un exemplar pentru fiecare formațiune politică semnatară și unul pentru Biroul Electoral Central.*

**Semnatari:**

|  |  |  |  |  |
| --- | --- | --- | --- | --- |
| **Partidul Social Democrat**  **Ion-Marcel**  **Ciolacu**  **Președinte** |  | **Partidul Național Liberal**  **Marian-Cătălin Predoiu**  **Președinte interimar** |  | **Uniunea Democrată Maghiară din România**  **Kelemen**  **Hunor**  **Președinte** |

**Anexa – Protocol constituire Alianța Electorală PSD PNL UDMR**

**Semnul electoral al Alianței Electorale PSD PNL UDMR**